Listeriose: Nog sterftes aangemeld‘n Mikroskopiese blik op listeriose. Die Nasionale Instituut vir Oordraagbare Siektes (Nios) het bevestig dat nog drie mense aan listeriose dood is. Die dodetal staan nou op 183. In Gauteng is 98 mense aan listeriose dood, gevolg deur 29 in die Wes-Kaap, 11 in KwaZulu-Natal, tien in die Oos-Kaap, tien in Mpumalanga, agt in die Vrystaat, sewe in Limpopo, sewe in Noordwes en drie in die Noord-Kaap. Volgens Nios is daar ŉ totaal van 967 gevalle van listeriose aangemeld sedert 1 Januarie 2017. Daar is 749 gevalle in 2017 en 218 gevalle in 2018 aangemeld. In 933 van die gevalle waar geslag aangedui is, was 56% vroue. In die 930 van die 967 gevalle waar ouderdom aangemeld is, het die ouderdomme van geboorte tot 92 jaar gewissel. Altesaam 79 babas en sewe kinders tussen die ouderdomme van een en 14 jaar is dood; en 46 van die slagoffers was tussen 15 en 49 jaar oud, 23 tussen 50 en 64 jaar oud en 26 ouer as 65 jaar. Die ander twee oorledenes se ouderdom is onbekend. Volgens Nios is die meeste gevalle in Gauteng aangemeld (59%), gevolg deur die Wes-Kaap (12%), en KwaZulu-Natal (7%). Nios het gesondheidsorgwerkers aangemoedig om bedag te wees op nuwe gevalle aangesien persone wat die afgelope paar weke verwerkte vleisprodukte geëet het nog simptome kan toon. Meer as 290 mense word steeds vir listeriose behandel. Die Wêreldgesondheidsorganisasie het bevestig die uitbreking van listeriose in Suid-Afrika is die grootste wat nog ter wêreld aangeteken is. Die bron van die uitbreking is intussen geïdentifiseer as die Enterprise Foods-aanleg in Polokwane wat polonie, Weense worsies en kouevleissoorte vervaardig. Alle produksie is gestaak en alle Enterprise-produkte is onttrek.